FI Euroopan unionin virallinen lehti C 320/13

NEUVOSTON LAUSUNTO,

annettu 5 päivänä heinäkuuta 2004,

Maltan lähentymisohjelmasta vuosiksi 2004—2007

(2004/C 320/07)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) ja erityisesti sen 9 artiklan 2 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tutki 5. heinäkuuta 2004 Maltan lähentymisohjelman, joka kattaa vuodet 2004—2007. Ohjelma noudattaa vain osittain vakaus- ja lähentymisohjelmien sisältöä ja muotoa koskevia tarkistettuja käytännesääntöjä. Erityisesti BKT:tä ja sen osatekijöitä koskevat tiedot eivät ole vielä täysin EKT95-vaatimusten mukaisia. Tämä heikentää ohjelman eri osien vertailukelpoisuutta.

Ohjelman perustana olevan julkisen talouden strategian tavoitteena on vähentää julkisen talouden alijäämä alle 3 prosenttiin suhteessa BKT:hen jo vuonna 2006. Välitavoitteiden mukaan alijäämä olisi 5,2 prosenttia suhteessa BKT:hen vuonna 2004, 3,7 prosenttia vuonna 2005 ja 2,3 prosenttia vuonna 2006. Ohjelmakauden lopulla alijäämä olisi 1,4 prosenttia suhteessa BKT:hen. Ohjelmassa ennustetaan perusjäämän parantuvan merkittävästi siten, että se kasvaisi 1,4 prosentin alijäämästä suhteessa BKT:hen vuonna 2004 2,2 prosentin ylijäämäksi vuonna 2007. Tämän rinnalla ohjelmassa suunnitellaan, että julkisen velan kasvu suhteessa BKT:hen käännettäisiin laskuksi vuonna 2005. Ohjelmakauden lopulla julkinen velka suhteessa BKT:hen olisi 70,4 prosenttia.

Julkisen talouden strategia perustuu toimenpidepakettiin, jolla pyritään menojen hallintaan ja järkeistämiseen sekä tulopuolella veronkierron ehkäisemiseen. Tavoitteiden saavuttamisen kannalta tärkeiden poliittisten toimenpiteiden vaikutusta ei ole vielä määritetty kaikilta osin. Menopuolella juoksevia menoja ennustetaan leikattavan 3 prosenttiyksikköä suhteessa BKT:hen julkisen sektorin palkkojen kasvun ja muiden menojen hillitsemisen, julkisen sektorin yritysten rakenneuudistuksen ja telakkateollisuudelle myönnettävien tukien asteittaisen poistamisen avulla. Myös pääomamenojen odotetaan supistuvan ohjelmakaudella yli 2,5 prosenttiyksikköä suhteessa BKT:hen, kun parhaillaan toteutettavia kertaluonteisia hankkeita aletaan saada päätökseen. Julkiset investoinnit säilyvät kuitenkin yli 4 prosentissa suhteessa BKT:hen.

Tällä hetkellä saatavilla olevien tietojen mukaan ohjelman lähtökohtana oleva makrotaloudellinen skenaario näyttäisi heijastelevan uskottavia kasvuoletuksia. Siihen liittyy kuitenkin jonkin verran epävarmuutta, joka johtuu EKT95:n mukaisen nimellisen BKT:n mahdollisesta yliarvioinnista ja Maltan talouden alttiudesta ulkoisille häiriöille.

Vaikka ohjelmassa ennustetaan alijäämän supistuvan alle 3 prosentin viitearvon vuonna 2006 ja vielä lisää sen jälkeen, nämä tavoitteet eivät välttämättä tarkoita sitä, että rahoitusasema olisi lähellä tasapainoa ohjelmakaudella.

Vakauttamisohjelman mukaan alijäämä supistuu merkittävästi, mikä vaikuttaakin saavutettavissa olevalta ottaen huomioon erityisesti eräiden investointihankkeiden päättymisestä saatava liikkumavara. Tälle vakauttamisuralle pääseminen edellyttää kuitenkin Maltan viranomaisilta voimakasta sitoutumista. Lisäksi vuoden 2003 kokonaistuotannon kasvuluvun äskettäinen tarkistus voi aiheuttaa talouskasvun hidastumiseen liittyviä riskejä.

Sen vuoksi ohjelman mukainen finanssipolitiikan viritys ei ehkä riitä pienentämään alijäämää alle 3 prosentin raja-arvon suhteessa BKT:hen vuoteen 2006 mennessä. Lisäksi velkasuhteen kehitys ei todennäköisesti ole niin suotuisaa kuin on ennustettu, kun otetaan huomioon nämä talouskasvun hidastumiseen liittyvät riskit.

Pitkän aikavälin kestävyyden kannalta Maltan julkisen talouden vaarana on tasapainottomuus, joka johtuu ennustetuista väestön ikääntymisestä julkiselle taloudelle aiheutuvista kustannuksista. Julkisen talouden pitämiseksi kestävällä pohjalla on olennaisen tärkeää, että perusylijäämä kasvatetaan riittävän suureksi keskipitkällä aikavälillä. Lisäksi on toteutettava muita toimia väestön ikääntymisestä aiheutuvien menojen kasvun hillitsemiseksi erityisesti terveydenhuollon alalla.

Neuvosto päätti komission suosituksesta 5. heinäkuuta 2004 EY:n perustamissopimuksen 104 artiklan 6 kohdan mukaisesti, että Maltassa on liiallinen alijäämä, ja antoi Maltalle 104 artiklan 7 kohdan mukaisen suosituksen tämän tilanteen lopettamiseksi. Neuvosto esitti tässä yhteydessä asiaan liittyvät neuvonsa.

Maltan lähentymisohjelman keskeiset ennusteet

2003 2004 2005 2006 2007 BKT:n määrän kasvu (%) – 1,7 1,1 1,7 2,1 2,1 Työllisyyden kasvu (%) – 0,8 0,8 0,7 0,7 0,7 Vähittäishintaindeksin mukainen inflaatio (%) 1,3 3,4 2,1 2,1 2,1 Julkisen talouden rahoitusasema (suhteessa BKT:hen) – 9,7 – 5,2 – 3,7 – 2,3 – 1,4 Julkisen talouden bruttovelka (suhteessa BKT:hen) 72,0 72,1 72,4 70,5 70,4

(1) EYVL L 209, 2.8.1997, s. 1. Tässä tekstissä viitattuihin asiakirjoihin voi tutustua www-sivustossa

http://europa.eu.int/comm/economy_finance/about/activities/sgp/main_en.htm.